google/wiki40b huggingface dataset:
Γιάννης Κωτσαδάμ

Βιογραφία

Γεννήθηκε το 1934 στο Ζερίκι Βοιωτίας. Τελείωσε το Γυμνάσιο στη Νεμέα Κορινθίας και με υποτροφία του IΚΥ Ιστορία και Αρχαιλογία στη Φιλοσοφική Σχολή Αθηνών.
Εργάστηκε ως εκπαιδευτικός σε σχολεία της επαρχίας και της Αθήνας. Από την εποχή που ήταν φοιτητής αμναμίχθηκε ενεργά στο συνδικαλιστικό κίνημα μέσα από το Σύλλογο Βοιωτών Σπουδαστών «Ο Πλούταρχος», την ΟΛΜΕ και την ΕΛΜΕ.
Έγραψε βιβλία για καθηγητές και μαθητές της Μέσης Εκπαίδευσης και άρθρα και μελέτες στον τύπο κοινωνικοπολιτικού, ιστορικού και λογοτεχνικού χαρακτήρα. Ήταν για πολλά χρόνια συνεργάτης του Κέντρου Μαρξιστικών Ερευνών γράφοντας στην περιοδική έκδοση του ΘΕΜΑΤΑ ΠΑΙΔΕΙΑΣ.
Νεφέλωμα εκπομπής

Τα νεφελώματα εκπομπής είναι ένα από τα είδη νεφελωμάτων στην αστρονομία. Πρόκειται για διαστημικά νέφη από ιονισμένο αέριο (δηλαδή από πλάσμα), που εκπέμπουν φως διάφορων χρωμάτων. Η πιο συνηθισμένη πηγή του ιονισμού είναι υπεριώδης ακτινοβολία εκπεμπόμενη από ένα γειτονικό αστέρα υψηλής επιφανειακής θερμοκρασίας. Ανάμεσα στους αρκετούς τύπους νεφελωμάτων εκπομπής είναι οι Περιοχές H II (όπου γεννιούνται νέοι αστέρες και οι νεαροί αστέρες μεγάλης μάζας είναι η πηγή της ιονίζουσας ακτινοβολίας) και τα πλανητικά νεφελώματα, στα οποία αντιθέτως ένας αστέρας μικρής μάζας κατά τον θάνατό του έχει αποβάλει τα εξωτερικά του στρώματα μακριά στο διάστημα, όπου ο εκτεθειμένος υψηλής θερμοκρασίας πυρήνας του (λευκός νάνος) τα ιονίζει.
Συνήθως ένας νεαρός αστέρας θα ιονίσει ένα μικρό μέρος του νεφελώματος από το οποίο γεννήθηκε. Μόνο μεγάλοι και θερμοί αστέρες μπορούν να απελευθερώνουν ισχύ ικανή να ιονίζει μεγάλο μέρος ενός τέτοιου νέφους. Συχνά αυτό γίνεται από ένα ολόκληρο σμήνος νεαρών αστέρων.
Το χρώμα του νεφελώματος εξαρτάται από τη χημική του σύσταση και το βαθμό ιονισμού. Εξαιτίας της κυριαρχίας του υδρογόνου στο διαστρικό αέριο και τη σχετικώς χαμηλή ενέργεια ιονισμού του ατόμου του, πολλά νεφελώματα εκπομπής είναι κόκκινα. Αν είναι διαθέσιμη περισσότερη ενέργεια, μπορούν να ιονισθούν και άλλα στοιχεία, οπότε εμφανίζεται και το πράσινο ή το κυανό χρώμα. Εξετάζοντας τα φάσματα των νεφελωμάτων εκπομπής, οι αστρονόμοι βρίσκουν τη χημική τους σύσταση. Τα περισσότερα αποτελούνται από περίπου 90% υδρογόνο, με το υπόλοιπο να είναι ήλιο, οξυγόνο, άζωτο κ.ά. στοιχεία.

Παραδείγματα

Κάποια από τα πλέον επιφανή νεφελώματα εκπομπής στον γήινο νυκτερινό ουρανό είναι το Νεφέλωμα Βόρειος Αμερική (NGC 7000) και το Νεφέλωμα του Πέπλου (NGC 6960/6992) στον Κύκνο. Νοτιότερα είναι ορατό το Νεφέλωμα Λιμνοθάλασσας (M8 ή NGC 6523) στον Τοξότη και το Νεφέλωμα του Ωρίωνα (M42). Το νοτιότερο λαμπρό νεφέλωμα εκπομπής είναι το Νεφέλωμα Ήτα Τρόπιδος (NGC 3372).
Τα νεφελώματα εκπομπής παρουσιάζουν συχνά σκοτεινές κηλίδες στη φαινομενική επιφάνειά τους, που αντιπροσωπεύουν νέφη σκόνης που αποκρύπτουν το φως τους. Ο συνδυασμός νεφελώματος εκπομπής και νεφελωμάτων σκόνης δίνει σε αρκετές περιπτώσεις μια ενδιαφέρουσα όψη, και μερικά τέτοια ουράνια φέρουν το όνομα των πραγμάτων που θυμίζουν οπτικά, όπως το Νεφέλωμα του Κώνου ή το προμνημονευθέν Νεφέλωμα «Βόρειος Αμερική» (North America Nebula).
Υπάρχουν και σύνθετα νεφελώματα που αποτελούνται τόσο από τμήματα εκπομπής όσο και από τμήματα ανακλάσεως, όπως το Τρισχιδές Νεφέλωμα.
Avatar: The Last Airbender – The Burning Earth

Σύνοψη

Το βιντεοπαιχνίδι βασίζεται στο δεύτερο κύκλο του Avatar: The Last Airbender. Ο Άανγκ, η τωρινή ενσωμάτωση του Αβατάρ, πρέπει να δαμάσει όλα τα 4 στοιχεία της φύσης για να σταματήσει ένα φρικτό πόλεμο που άρχισε η Φυλή της Φωτιάς. Επίσης, ο Άανγκ πρέπει να σταματήσει τη Φυλή της Φωτιάς να καταστρέψει το Βασίλειο της Γης, όπως είχαν κάνει με το Λαό του Αέρα.

Διαφορές με τη σειρά

Στο παιχνίδι, το έγκαυμα του Ζούκο εμφανίζεται στο δεξί μάτι, ενώ στη σειρά, στην οποία βασίζεται το παιχνίδι, το έγκαυμα εμφανίζεται στο αριστερό μάτι.
Photonet

Περιεχόμενα

Kάθε τεύχος του Photonet περιέχει τις πιο ενδιαφέρουσες τελευταίες ειδήσεις από όλους τους τομείς του imaging. Φιλοξενεί επίσης portfolios και συνεντεύξεις από τους πιο ταλαντούχους Έλληνες και διεθνείς φωτογράφους, καθώς και εικόνες από τα κορυφαία φεστιβάλ φωτογραφίας και τους σημαντικότερους φωτογραφικούς διαγωνισμούς στην Ελλάδα και τον υπόλοιπο κόσμο.
Σε κάθε τεύχος του δημοσιεύει αναλυτικές δοκιμές για τα πιο σύγχρονα προϊόντα του imaging (κάμερες, φακούς, εκτυπωτές, smartphones κ.λπ.). Οι δοκιμές γίνονται από τους εξειδικευμένους συνεργάτες του Photonet (όλοι τους επαγγελματίες φωτογράφοι) στο ιδιόκτητο εργαστήριο δοκιμών της εταιρίας. Το περιοδικό δημοσιεύει επίσης ειδικά άρθρα σχετικά με την επεξεργασία της εικόνας, με οδηγίες βήμα προς βήμα για τους αναγνώστες. 
Συχνά τα τεύχη του Photonet πλαισιώνονται από βιβλία και bookazines της Nexus Publications AE, τα οποία προσφέρονται ως ένθετα, σε ειδικές τιμές προσφοράς.
Διοργανώσεις Ε.Π.Σ. Φθιωτιδοφωκίδας 1976–77

Το πρωτάθλημα της Α΄ Κατηγορίας της Ε.Π.Σ. Φθιωτιδοφωκίδας/Ευρυτανίας της περιόδου 1976-77 διεξήχθη με τη συμμετοχή 12 ομάδων εκ των οποίων εννέα προέρχονταν από τη Φθιώτιδα (Άρης Αγίου Κωνσταντίνου, Α.Ο. Στυλίδα, Α.Ο. Μαλεσίνα, Δάφνη Λιβανάτων, Ολυμπιακός Ανθήλης, Α.Ο. Αταλάντη, Παμμωλιακός, Ηρακλής Λαμίας, Α.Σ. Κηφισσός), δυο από τη Φωκίδα (Α.Σ. Φωκικός Άμφισσας, Α.Σ. Αστέρας Ιτέας) και μια από την Ευρυτανία (Νέο Κρίκελο). Τον τίτλο διεκδίκησαν ο Φωκικός, ό Άρης Αγίου Κωνσταντίνου και μέχρις ενός σημείου, η Στυλίδα. Τελικά, πρωταθλητής αναδείχθηκε ο Άρης, ο οποίος προκρίθηκε έτσι στο Ειδικό πρωτάθλημα για την άνοδο στη Β΄Εθνική.

Η εξέλιξη του πρωταθλήματος

Τρεις αγωνιστικές πριν το τέλος του πρώτου γύρου στη βαθμολογία προηγούνταν ο ΑΟ Στυλίδας με 14 βαθμούς (νικώντας με 6-0 τον Αστέρα Ιτέας), ακολουθούμενος από το Φωκικό (13 β.) ο οποίος επικράτησε στην Άμφισσα της Αταλάντης με 2-1 και τον Άρη Α.Κ. (11 β.) που ηττήθηκε στη Λαμία από τον τοπικό Ηρακλή με 1-0. Ήδη, το Νέο Κρίκελλο είχε αποχωρήσει και μηδενίζονταν στους αγώνες του.
Τη 14η αγωνιστική ο Φωκικός γνώρισε την ήττα, έπειτα από 7 συνεχόμενες νίκες, στον Άγιο Κωνσταντίνο, με 3-1, παρότι προηγήθηκε στο σκορ και έτσι οι δυο ομάδες ισοβαθμούσαν στην κορυφή της βαθμολογίας, με 23 βαθμούς, έχοντας ξεφύγει από τη Μαλεσίνα (20 β.) και τη Στυλίδα (19 β.)
Έξι αγωνιστικές πριν τη λήξη της σεζόν, ο Φωκικός υπέστη την τρίτη συνεχόμενη ήττα του με 2-1 στη Μαλεσίνα και βρέθηκε 3 βαθμούς πίσω από τον πρωτοπόρο Άρη (26 βαθμοί) που νίκησε 6-1 τον Ολυμπιακό Ανθήλης, μαζί με τους Στυλίδα (1-0 τον Παμμωλιακό) και Μαλεσίνα, στους 23 βαθμούς.
Την προ-τελευταία ημέρα κρίθηκε οριστικά η πρωτιά, καθώς ο Άρης Α.Κ. επικράτησε με 6-3 του Παμμωλιακού και διατήρησε τη διαφορά των 3 βαθμών υπέρ του και με το σέντερ φορ του Καραμήτσο να αναδεικνύεται πρώτος σκόρερ του πρωταθλήματος (21 γκολ, ενώ απέμενε το τελευταίο παιχνίδι στην Αταλάντη).
Μάχη της Βέργας

Η εξέλιξη των γεγονότων

Η Βέργα ήταν πέτρινο οχύρωμα (μακρύ τείχος) που είχε κατασκευαστεί τον Ιούλιο του 1826 κοντά στο χωριό Βέργα (Σέλιτσα) της Καλαμάτας στο στρατηγικό σημείο που ήταν η μοναδική είσοδος στην δυτική Μάνη. Ο Ιμπραήμ αρχικά προσκάλεσε τον Μαυρομιχάλη να παραδοθεί, όταν όμως αυτός αρνήθηκε, ξεκίνησε με 7.000 πεζικό και ιππείς, από την Καλαμάτα κατά της Μάνης. Στο χωριό Αλμυρό μαζεύτηκαν περίπου 1.000 Μανιάτες υπό τον Γεωργάκη Μαυρομιχάλη και έπιασαν την Βέργα. Στις 20 Ιουνίου του 1826 ο Αιγυπτιακός στόλος κανονιοβόλησε τις ελληνικές παράκτιες θέσεις, χωρίς όμως να προκληθούν φθορές στους αμυνόμενους. Η κυρίως μάχη, που ξεκίνησε δυο μέρες μετά, υπήρξε σφοδρή και φονικότατη. Διήρκεσε επί ένα δεκάωρο και κατά την εξέλιξή της επιχειρήθηκαν δέκα αλλεπάλληλες έφοδοι των τουρκοαιγυπτίων, που όλες τους αποκρούσθηκαν επιτυχώς από τους Έλληνες. Έως το βράδυ της 22ας Ιουνίου περίπου 500 επιτιθέμενοι είχαν σκοτωθεί, ενώ πολλαπλάσιοι ήταν οι τραυματίες. Την ελληνική νίκη γνωστοποίησαν αυθημερόν οι άρχηγοί με επιστολή τους προς τη διοίκηση, αναφέροντας χαρακτηριστικές λεπτομέρειες. Δυο μέρες μετά (24 Ιουνίου) ο Ιμπραήμ θέλησε να επαναλάβει την επίθεση από ξηρά και θάλασσα, αυτή τη φορά σε εκτεταμένο μέτωπο, που απλωνόταν από το Διρό μέχρι τη Τζίμοβα. Και αυτή τη φορά όμως η αντίσταση των Μανιατών (που αυτοαποκαλούνταν Σπαρτιάτες, θέλοντας έτσι να καταδείξουν τη στενή ιστορική συγγένεια που τους συνέδεε με τους σκληροτράχηλους προγόνους τους) υπήρξε ακατάβλητη. Οι Μανιάτες απόκρουσαν τους εισβολείς και κατά μέτωπο και με τα πυρά από δυο βρίκια από την θάλασσα. Ο Ιμπραήμ αποφάσισε τότε να επιχειρήσει απόβαση 1.500 Αιγυπτίων πεζών στο Διρό. Το σώμα αυτό αποβιβάστηκε και προέλασε προς τα Τσαπαλιανά, όπου κατατροπώθηκε από τα πυρά των γύρω Μανιατών. Ακόμα και οι γυναίκες, αλλά και γέροντες, ακόμη και πολλά παιδιά, τους υποδέχτηκαν με τα δρεπάνια στο χέρι. Μετά από σκληρό αγώνα οι Αιγύπτιοι επιβιβάστηκαν και πάλι και έφυγαν. Ο Ιμπραήμ διέταξε τότε νέα επίθεση στην Βέργα στις 25 Ιουνίου, η οποία απέτυχε όπως και οι προηγούμενες.

Σημασία της μάχης

Η ηρωική και αλλεπάλληλη νίκη των Ελλήνων ήταν μια από τις λίγες δοξασμένες στιγμές του 1826. Οι Έλληνες απέκρουσαν όλες τις προσπάθειες εισβολής του στρατού του Ιμπραήμ. Ο υπεράριθμος καλά οργανωμένος στρατός των Αιγυπτίων και η οξυδέρκεια του Ιμπραήμ απέτυχαν μπροστά στην τόλμη και την αποφασιστικότητα των Μανιατών. Μετά την μάχη της Βέργας, η Μάνη έμεινε μέχρι το τέλος της επανάστασης αλώβητη από κάθε τουρκική επιδρομή.
Μονή Γεννήσεως Θεοτόκου Άρτας

Πρόσβαση

Ο οικισμός γειτνιάζει με το Γλυκόρριζο και η πρόσβαση είναι εφικτή μέσω της επαρχιακής οδού Άρτας - Κομμένου.
3255 Θόλεν

Φυσικά χαρακτηριστικά

Ο φασματικός τύπος του Θόλεν είναι S (λιθώδης). Ο Θόλεν περιστρέφεται γύρω από τον εαυτό του μία φορά κάθε 2 ώρες και 57 λεπτά, μία μάλλον ταχεία περιστροφή, ακόμα και για αστεροειδή.
Παύλος Χρηστίδης

Βιογραφικά στοιχεία

Γεννήθηκε στις 18 Απριλίου 1983 στην Αθήνα. Μεγάλωσε και πήγε σχολείο στο Άργος και στο Ναύπλιο. Είναι πτυχιούχος της Νομικής Σχολής του Δημοκρίτειου Πανεπιστημίου Θράκης και από το 2009 εργάζεται αρχικά ως συνεργάτης και στη συνέχεια στο δικό του δικηγορικό γραφείο.

Πολιτική σταδιοδρομία

Τον Μάρτιο του 2013 εξελέγη γραμματέας της Νεολαίας ΠΑΣΟΚ. Το 2014 ήταν υποψήφιος στις Ευρωεκλογές με την Ελιά και εξελέγη δημοτικός σύμβουλος στον Δήμο Ναυπλιέων. Είναι μέλος της Κεντρικής Επιτροπής και του Εκτελεστικού Πολιτικού Συμβουλίου του Κινήματος Αλλαγής.
Ταστσί

Το Ταστσί είναι χωριό στην Καππαδοκία της Τουρκίας. Βρίσκεται 61 χλμ. νοτιοανατολικά της Καισάρειας και 43 χλμ. βορειοανατολικά του Βαρασού στην κοιλάδα του Ζαμάντη. Οι κάτοικοί του το 1924 ήταν Έλληνες τουρκόφωνοι (55 οικογένειες – 219 άτομα) και ασχολούνταν με την γεωργία και την κτηνοτροφία, καθώς και με την τέχνη του κτισίματος στα χωριά της περιοχής. Διοικητικά ήταν μουχταρλίκι και υπαγόταν στο μουδουρλίκι της Κίσκας, στο καϊμακαμλίκι του Φέκε, στο μουτεσαριφλίκι του Κοζάν και στο βαλελίκι των Αδάνων, ενώ εκκλησιαστικά ανήκε στην μητρόπολη της Καισάρειας.
Ιωάννης-Νικόλας Μαυρογορδάτος

Βίος

Ο Ιωάννης-Νικόλας Μαυρογορδάτος γεννήθηκε στο Λονδίνο στις 19 Ιουλίου 1882. Ο πατέρας του Νικόλας Μαυρογορδάτος ήταν απόγονος των Μαυροκορδάτων της Χίου και είχε γεννηθεί στην Κωνσταντινούπολη και είχε εγκατασταθεί στο Λονδίνο λίγο μετά τη γέννηση του γιου του. Ο Ιωάννης-Νικόλας φοίτησε στο κολλέγιο Ήτον και στο Έξετερ κόλλετζ.του Πανεπιστημίου της Οξφόρδης. Στα χρόνια 1908-1912 εργάστηκ σε διάφορους εκδοτικούς οίκους και από το 1910 ήταν υποδιευθυντής του περιοδικού The English Review Στα 1912-1913 ταξίδεψε στην Ελλάδα ως ανταποκριτής της εφημερίδας Westminister Gazette και όταν τελείωσε ο πρώτος βαλκανικός πόλεμος έμεινε στη Θεσσαλονίκη ως μέλος της Διεθνούς Επιτροπής που φρόντιζε για τους Τούρκους πρόσφυγες. Το 1914 επίσης παντρεύτηκε την Κριστίν Χάμφρεϋ, με την οποία απέκτησε δυο γιους. Στην διάρκεια του Α Παγκοσμίου πολέμου εργάστηκε για το Anglo-Hellenic League και διετέλεσε επίτιμος γραμματέας του από το 1916 έως το 1918. Το 1919 έδωσε μια διάλεξη στο Kings College του Λονδίνου για λογιαριασμό του Ιδρύματος Κοραή. Το 1939 διαδέχθηκε του R.M. Dawkins στην έδρα της Βυζαντινής και Νέας Ελληνικής Γλώσσς και Λογοτεχνίας στο Πανεπιστήμιο της Οξφόρδης και έγινε εταίρος στο Έξετερ κόλετζ. Δίδαξε εκεί μέχρι το 1947. Πέθανε στις 24 Ιουλίου 1970

Εργογραφία

Επιστρέφοντας στην Αγγλία από τη Θεσσαλονίκη όπου βρισκόταν δημοσίευσε μερικά από τα άρθρα και τις επιστολές του για τον πόλεμο σε ένα μικρό βιβλίο με τίτλο Letters from Greece (1914). Το 1917 δημοσίευσε ένα έντονο κατηγορώ αντιπολεμικού και σοσιαλιστικού περιεχομένου με τίτλο The world in Chains. Στα 1928-1929 δημοσίευσε τρεις εργασίες για θέματα της κρητικής λογοτεχνίας: The greek drama in Crete in the seventeenth century στο Journal of Hellenic Studies (τομ.48, 1928)με το οποίο παρουσίαζε για πρώτη φορά στο αγγλικό κοινό τη λογοτεχνία αυτή. Στο τέλος του ίδιου άρθρου εξέθετε την ανακάλυψή του για την ιταλική πηγή της Θυσίας του Αβραάμ Το 1929 δημοσίευσε την εισαγωγή του στο βιβλίο Three cretan plays (περιείχε μεταφράσεις της Θυσίας του Αβραάμ, Ερωφίλης και της Πανώριας). Την ίδια χρονιά βγήκε το βιβλίο του The Erotocritus-ανάλυση του ποιήματος του Κορνάρου. Το 1951 μετέφρασε ποιήματα του Καβάφη. Το 1956 εξέδωσε μετάφραση του Διγενή Ακρίτα-πρόκειται για ανατύπωση της έκδοσης του Λεγκράν. Ιδίαιτερο είναι και το λογοτεχνικό έργο του πέραν του φιλολογικού: το 1914 δημοσίευσε μια τραγωδία με τίτλο Cassandra in Troy που παίχτηκε το 1924 και μια ποιητική συλλογή And other poems το 1927 που περιέχει και μεταφράσεις ελληνικών δημοτικών τραγουδιών σε αγγλικό δωδεκασύλλαβο. To 1934 έχουμε τα Elegies and songs με έντονη επιρροή από τον Τόμας Στερνς Έλιοτ
Συμπλήρωμα ως προς 2

Συμπλήρωμα ως προς την βάση

Ένας αριθμός  με βάση  και  ψηφία έχει συμπλήρωμα ως προς  για  και  για . Αν δούμε τον ορισμό συμπληρώματος ως προς βάση μείον 1 δηλαδή  θα δούμε ότι το συμπλήρωμα ως προς βάση  προκύπτει με πρόσθεση 1 στο συμπλήρωμα : .
Σίβασπορ

Ιστορία

Η Σίβασπορ ιδρύθηκε το 1967. Το απόγευμα της Κυριακής 17 Σεπτεμβρίου του 1967, ενώπιον 26.000 φιλάθλων στο στάδιο της Καισάρειας, η φιλοξενούμενη Σίβασπορ δέχθηκε γκολ από την Καϊσερί Ερσίγιεσπορ, αμφότερες ομάδες τότε της Β' Εθνικής του τουρκικού πρωταθλήματος. Οι φίλαθλοι της Σίβασπορ διαμαρτυρήθηκαν και άρχισαν να λιθοβολούν τους οπαδούς της γηπεδούχου στις κερκίδες του σταδίου, ενώ γρήγορα οι συμπλοκές επεκτάθηκαν και στον αγωνιστικό χώρο, καθώς 15.000 οπαδοί των δύο ομάδων συγκρούονταν επί αρκετό χρόνο χρησιμοποιώντας μαχαίρια, πέτρες, σπασμένα μπουκάλια και άλλα αντικείμενα. Ο αγώνας διακόπηκε και η αστυνομία παρενέβη, αλλά αμέσως έφτασαν στο στάδιο και στρατιωτικές μονάδες οι οποίες εφόρμησαν κατά των κερκίδων με εφ' όπλου λόγχη. Στον πανικό που ακολούθησε, 43 άτομα έχασαν τη ζωή τους και 700 τραυματίστηκαν, τα περισσότερα από τον συνωστισμό που προκάλεσε στις εξόδους η επίθεση του στρατού. Ασυγκράτητοι, οι ντόπιοι φίλαθλοι ξεχύθηκαν στους δρόμους της πόλης τους και επιδόθηκαν σε όργιο καταστροφών και λεηλασιών, ενώ οι εκ Σεβαστείας οδηγήθηκαν με στρατιωτικά οχήματα στη δική τους πόλη. Στη δε οδό Σεβάστειας-Καισάρειας αναπτύχθηκαν ισχυρές στρατιωτικές δυνάμεις, καθώς οι της Καισάρειας απείλησαν να εκστρατεύσουν κατά της Σεβάστειας και να την ισοπεδώσουν και αυτή. Η έκταση των επεισοδίων και η αναταραχή που επικράτησε επί ημέρες στις δύο πόλεις και τις ευρύτερες περιφέρειές τους, τόσο λόγω της βιαιότητας της καταστολής, όσο και για αμιγώς αθλητικούς λόγους, υποχρέωσε τον πρωθυπουργό της Τουρκίας Σουλεϊμάν Ντεμιρέλ να αναβάλει για 24 ώρες την προγραμματισμένη επίσημη επίσκεψή του στην Ε.Σ.Σ.Δ.
Διοργανώσεις Ε.Π.Σ. Φωκίδας 1993–94

Το πρωτάθλημα της Α΄Κατηγορίας Ε.Π.Σ. Φωκίδας της περιόδου 1993-94 ήταν το ένατο που διεξήχθη υπό την αιγίδα της Ένωσης.
Τον τίτλο, για δεύτερη φορά στα χρονικά, κατέκτησε ο Α.Σ. Διαγόρας Πολυδρόσου, ο οποίος ανήλθε έτσι στο Περιφερειακό Πρωτάθλημα.
Ο Φωκικός αναδείχθηκε κυπελλούχος Φωκίδας για το 1994, νικώντας στον Τελικό με σκορ 2-0 την Οιάνθη Γαλαξειδίου.
Πρωταθλητής Β΄κατηγορίας αναδείχθηκε η Ένωση Γλυφάδας Δωρίδας.
Παγές

Οι Παγές ή Πηγές (Παγές κατά τη Δωρική διάλεκτο και Πηγές κατά την Αττική) ήταν αρχαία πόλη των Μεγαρέων χτισμένη στις ακτές του Κορινθιακού κόλπου. Αποτελούσαν το βόρειο επίνειο των Μεγάρων. Μεταξύ του 460 και 459 π.Χ. οι Μεγαρείς συμμάχησαν με την Αθήνα και οι Αθηναίοι εκμεταλεύτηκαν το λιμάνι για να αποκτήσουν πρόσβαση στον Κορινθιακό κόλπο. Η παρουσία των Αθηναίων στην Μεγαρίδα ήταν η κύρια αιτία για την έναρξη μιας σειράς συγκρούσεων μεταξύ των Πελοποννησιών και των αθηναίων που αναφέρονται ως Πρώτος Πελοποννησιακός Πόλεμος. Οι συγκρούσεις αυτές έληξαν το 446 π.Χ με την υπογραφή τριακονταετούς ειρήνης μεταξύ των αντιμαχόμενων. Με την συνθήκη ειρήνης η Αθήνα υποχρεώθηκε να παραιτηθεί από τα λιμάνια των Μεγάρων Παγές και Νίσαια τα οποία ξαναπέρασαν πάλι στους Μεγαρείς. Οι Παγές το 193 π.Χ. έγιναν μέρος της Αχαϊκής Συμπολιτείας μέχρι την Ρωμαϊκή κατάκτηση το 146 π.Χ. Ο Περιηγητής Παυσανίας αναφέρει την ύπαρξη αξιόλογου χάλκινου αγάλματος της Αρτέμιδος Σωτείρας
1267 Γκεερτρουίντα

Φυσικά χαρακτηριστικά

Η μέση διάμετρος της Γκεερτρουίντα εκτιμάται σε 23,40 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,0466. Η Γκεερτρουίντα περιστρέφεται γύρω από τον εαυτό της μία φορά κάθε περίπου 5,5 ώρες.
Α΄ κατηγορία πετοσφαίρισης ανδρών Κύπρου 1991-92

Σύστημα διεξαγωγής

Στο πρωτάθλημα της Α΄ κατηγορίας 1991-92 συμμετείχαν 10 ομάδες. Στην Α΄ φάση όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Ακολούθως, οι ομάδες έδωσαν αγώνες play-offs για την ανάδειξη της πρωταθλήτριας ομάδας. Η πρωταθλήτρια ομάδα εξασφάλισε τη συμμετοχή της στο Κύπελλο πρωταθλητών Ευρώπης πετοσφαίρισης ανδρών 1992-93.
Οι τελευταίες δύο ομάδες υποβιβάστηκαν στη Β΄ κατηγορία.
Πέραν των Άλπεων Γαλατία

Ο όρος Πέραν των Άλπεων Γαλατία (λατινικά: Gallia Transalpina ή Gallia Ulterior) είναι η ρωμαϊκή ονομασία μιας περιοχής που αρχικά περιλάμβανε σχεδόν το σύνολο της Γαλατίας. Ο όρος δήλωνε τη Γαλατία δυτικά (πέρα, σε σχέση με τη Ρώμη) των Άλπεων. Διακρίνονταν έτσι από την Εντεύθεν των Άλπεων Γαλατία (Gallia cisalpine), η οποία βρισκόταν  ανατολικά των Άλπεων και καταλάμβανε τα εδάφη της σημερινής Βόρειας Ιταλίας.
Μετά την κατάκτηση από τους Ρωμαίους του νότιου τμήματος αυτής της περιοχής (που αντιστοιχεί περίπου με τις σημερινές πρώην περιοχές Λανγκεντόκ-Ρουσιγιόν, Προβηγκία-Άλπεις-Κυανή Ακτή και Ρον-Αλπ) μεταξύ 122 και 118 π.Χ., το όνομα της Πέραν των Άλπεων Γαλατίας άρχισε να υποδηλώνει μόνο αυτά τα κατακτημένα εδάφη. Η περιοχή έλαβε το καθεστώς επαρχίας της Ρωμαϊκής Δημοκρατίας το 70 π.Χ. Και αργότερα, υπό τον Αύγουστο, η περιοχή πήρε το όνομα Ναρβωνική Γαλατία (Gallia Narbonensis).
Το υπόλοιπο τμήμα της Γαλατίας κατακτήθηκε μεταξύ του 58 και του 51 π.Χ. από τον Ιούλιο Καίσαρα κατά τη διάρκεια των Γαλατικών Πολέμων.
Οικονομικό και Κοινωνικό Συμβούλιο του Αραβικού Συνδέσμου

Ιστορία

Η ίδρυση του Οικονομικού Συμβουλίου του Αραβικού Συνδέσμου υπό τους όρους της κοινής άμυνας και της Συνθήκης Οικονομικής Συνεργασίας (1950) έγινε προς εκπλήρωση της υπόσχεσης που δινόταν στα άρθρα II και IV του Χάρτη του Αραβικού Συνδέσμου (1945), η οποία απαιτεί τη δημιουργία ενός συμβουλίου για να συντονίσει τη στενή συνεργασία των κρατών-μελών σε οικονομικά θέματα.
Το Οικονομικό Συμβούλιο μετονομάστηκε το Οικονομικό και Κοινωνικό Συμβούλιο το 1980.
Κύπελλο Γερμανίας (ποδόσφαιρο ανδρών)

Ιστορία

Το πρώτο Κύπελλο Γερμανίας διοργανώθηκε την περίοδο 1934-35 και στον τελικό έφτασαν δυο μεγάλες ομάδες της εποχής. Η Νυρεμβέργη νίκησε την Σάλκε με 2-0. Τότε η διοργάνωση λεγόταν Κύπελλο von Tschammer und Osten ή πιο σύντομα Tschammerpokal, από το όνομα του ηγέτη του αθλητισμού (Reichssportführer) Hans von Tschammer und Osten.
Το 1943 διακόπηκε λόγω του Β΄ Παγκοσμίου πολέμου και ξανάρχισε το 1952-53 από την ποδοσφαιρική ομοσπονδία της Δυτ. Γερμανίας με τη σημερινή του ονομασία: DFB-Pokal, δηλαδή «Κύπελλο Γερμανικής Ποδοσφαιρικής Ομοσπονδίας».

Λογότυπο

Το λογότυπο του κυπέλλου όπως έχει εξελιχθεί με το πέρασμα του χρόνου.
Killing the Dragon

Ιστορία του δίσκου

Στα τέλη του 2001 και ενώ οι Dio είχαν τελειώσει την περιοδεία για την προώθηση του δίσκου "Magica", ξεκίνησαν τις ηχογραφήσεις για τον επόμενο δίσκο τους. Αφού το συγκρότημα είχε μπει στα "Total Access Studios" της Καλιφόρνια, ο κιθαρίστας Γκρεγκ Γκόλντι αποχώρησε και πάλι για να αντικατασταθεί από τον Νταγκ Όλντρικ.
Οι ηχογραφήσεις για το νέο άλμπουμ ολοκληρώθηκαν στις αρχές της νέας χρονιάς και η επίσημη κυκλοφορία έγινε στις 21 Μαΐου 2002. Ο δίσκος κατάφερε να μπει στις χαμηλές θέσεις του Billboard στις Ηνωμένες Πολιτείες και των βρετανικών τσαρτ, ενώ ανέβηκε σε πολλά ευρωπαϊκά τσαρτ.
Σε μία συνέντευξη του το 2002 στην εφημερίδα USA Today, ο Ντίο δήλωσε ότι ο δράκος είναι συμβολική μορφή της τεχνολογίας και της αλλαγής που επιφέρει στην κοινωνία. Αναφέρει επίσης, ότι το κομπιούτερ έχει γίνει ένας "μικρός Θεός με ηλεκτρική καρδιά στη σημερινή εποχή και είναι καιρός να επαναστατήσουμε εναντίον του".
Ένα βίντεο κλιπ έγινε για το τραγούδι "Push" με τη συμμετοχή του Τζακ Μπλακ και του συγκροτήματος του, Tenacious D.
Τον Απρίλιο του 2003, ο Όλντρικ αποφάσισε να ενταχθεί στους Whitesnake, με τον Γκρεγκ Γκόλντι να επιστρέφει για άλλη μια φορά στους Dio με ανακοίνωση η οποία έγινε στις 23 Μαΐου 2003. Πριν ξεκινήσουν να δουλεύουν για τον διάδοχο του "Killing the Dragon", ο μπασίστας Τζίμι Μπέην ανακοίνωσε την αποχώρηση του, με τον Ντίο να καλεί τον Τζεφ Πίλσον να αναλάβει και πάλι το μπάσο.

Τραγούδια

1. Killing the Dragon (Dio, Bain) - 4:25

2. Along Comes a Spider (Dio, Bain, Aldrich) - 3:32

3. Scream (Dio, Bain, Aldrich) - 5:02

4. Better in the Dark (Dio, Bain) - 3:43

5. Rock & Roll (Dio, Bain, Goldy) - 6:11

6. Push (Dio, Bain, Goldy) - 4:08

7. Guilty (Dio, Bain) - 4:25

8. Throw Away Children (Dio, Goldy) - 5:35

9. Before the Fall (Dio, Bain) - 3:48

10. Cold Feet (Dio, Bain) - 4:11
Φιλόμηλος

Βιογραφία

Ο Φιλόμηλος ήταν γιος του Θεότιμου και αδελφός του, επίσης στρατηγού των Φωκέων, Ονόμαρχου. Το 356 π.Χ., με αφορμή την απαγωγή μιας κόρης πλούσιας οικογένειας της Βοιωτίας, το συμβούλιο της δελφικής αμφικτιονίας, απείλησε τους Φωκείς με πόλεμο. Τότε εκείνοι, με επικεφαλής τον Φιλόμηλο και τον Ονόμαρχο επιτέθηκαν πρώτοι, καταλαμβάνοντας τους Δελφούς. Μετά την κατάληψη των Δελφών, ο Φιλόμηλος χρησιμοποίησε μέρος από τους θησαυρούς του μαντείου αλλά και τις αφιερώσεις προς τον ναό του Απόλλωνα, ενισχύοντας έτσι το στρατό του με χιλιάδες μισθοφόρους και συνεχίζοντας τις πολεμικές επιχειρήσεις έχοντας εξασφαλίσει την υποστήριξη της Αθήνας, της Σπάρτης και του Κορίνθου.
Κατά την άνοιξη του 354 π.Χ., οι δυνάμεις του Φιλόμηλου φάνηκαν να επικρατούν των Λοκρών και των Θεσσαλών, όμως η επέμβαση της Θήβας ανέτρεψε τις ισορροπίες. Το ίδιο έτος, ο στρατός του νικήθηκε σε μάχη κοντά στην Τιθορέα και ο ίδιος, για να μην πέσει αιχμάλωτος στα χέρια των εχθρών του, προτίμησε να αυτοκτονήσει πέφτοντας από τον Παρνασσό. Μετά το θάνατό του, την ηγεσία των Φωκέων ανέλαβε ο αδελφός του, Ονόμαρχος.
Το μπλόκο

Πληροφορίες

Η ταινία προβλήθηκε στην «Εβδομάδα κριτικής» του Φεστιβάλ Καννών 1966. Επανακυκλοφόρησε με αφορμή τα 45 χρόνια, τον Αύγουστο του 2011, με προβολή της στο φυσικό χώρο που έγιναν οι εκτελέσεις, στη «Μάνδρα»-Μουσείο Εθνικής Αντίστασης της Νίκαιας, αλλά και σε διάφορους θερινούς κινηματογράφους, επανέκδοση που συμπληρώθηκε και με την κυκλοφορία της ταινίας σε DVD.
Χρυσό Παπούτσι

Το Χρυσό Παπούτσι (European Golden Shoe) είναι ένα ατομικό ευρωπαϊκό ποδοσφαιρικό έπαθλο. Απονέμεται στον καλύτερο σκόρερ της Α΄ κατηγορίας των ευρωπαϊκών πρωταθλημάτων ποδοσφαίρου. Καθιερώθηκε τη σεζόν 1967-68 με πρωτοβουλία του γαλλικού περιοδικού France Football. Στον δεύτερο και στον τρίτο της κατάταξης απονέμονται το Ασημένιο και το Χάλκινο Παπούτσι αντίστοιχα.
Από την περίοδο 1996-97 η κατάταξη των σκόρερ γίνεται με βάση ένα σύστημα βαθμών, στο οποίο τα γκολ από τα πέντε μεγαλύτερα και δυσκολότερα πρωταθλήματα (αγγλικό, ισπανικό, ιταλικό, γερμανικό, γαλλικό) βαθμολογούνται με 2 βαθμούς, ενώ όλα τα υπόλοιπα με 1,5 ή 1. Ο συντελεστής δυσκολίας των πρωταθλημάτων καθορίζεται με βάση την ετήσια κατάταξη της UEFA.                                                                                                                                                                                                                                  
Από την περίοδο 1996-97 και μέχρι σήμερα, η απονομή του βραβείου γίνεται από την διεθνούς κύρους European Sports Media.
Subaru Trezia

Ονομασία

Το όνομα «Trezia» προήλθε από την αγγλική λέξη «treasure», δηλαδή «θησαυρός». Το Subaru Trezia γράφεται στην ιαπωνική γραφή トレジア.